वॉशिंगटन. क्या वाकई राष्ट्रपति डोनाल्ड ट्रम्प के चुनावी अभियान में शामिल बड़े लोग रूस के संपर्क में थे ? डेमोक्रेट पार्टी लगातार ऐसे आरोप लगाती रही है। ट्रम्प के राष्ट्रपति बनने के बाद इन आरोपों को लेकर राष्ट्रीय सुरक्षा सलाहकार माइकल फ्लिन इस्तीफा दे चुके हैं। अब ट्रम्प के एटॉर्नी जनरल जैफ सैशंस पर इलेक्शन कैंपेन के दौरान रूस से संपर्क करने के आरोप लगे हैं। हालांकि, सैशंस ने इस आरोपों को सिरे से खारिज किया है। वहीं, ट्रम्प सैशंस की ईमानदारी को लेकर पूरी तरह से आश्वस्त हैं।
अब ताजा खुलासा एटॉर्नी जनरल जैफ सैशंस के बारे में है। वॉशिंगटन पोस्ट ने ट्रम्प के कांग्रेस में पहले भाषण के बाद बुधवार को खुलासा किया कि सैशंस चुनावी अभियान के दौरान दो बार रूसी राजदूत सर्गेई किसल्याक से मिले थे। उसने दावा किया है कि सैशंस ने सीनेट में पुष्टि के दौरान सुनवाई में यह जानकारी छिपाई थी। इसके साथ ही नया विवाद शुरू हो गया है। सरकार ने मुलाकात की पुष्टि की है।
डेमोक्रेट नेताओं ने सैशंस से इस्तीफा मांगा है। निचले सदन में डेमोक्रेटिक पार्टी की नेता नैंसी पलोसी ने कहा है कि कांग्रेस में शपथ लेने के बाद सैशंस ने झूठ बोला है, उन्हें तत्काल एटॉर्नी जनरल पद से इस्तीफा देना चाहिए और उनके खिलाफ जांच होनी चाहिए। उन्होंने कहा कि चुनावों में रूसी प्रभाव के संबंध में एफबीआई द्वारा की जा रही जांच से भी सैशंस को अलग हो जाना चाहिए।
आरोप का आधार क्या है ?
राष्ट्रपति चुनाव के दौरान जैफ सैशंस दो बार रूसी राजदूत सर्गेई किसल्याक से मिले थे। न्याय विभाग ने इसकी पुष्टि की है। लेकिन कहा है कि सैशंस उस समय सीनेटर थे और सीनेट आर्म्ड सर्विसेस कमेटी के अध्यक्ष थे। इस नाते वे सालभर में रूसी राजदूत सहित 25 से भी ज्यादा देशों के राजदूतों से मिले थे।
सैशंस की दलील
सीनेट में पुष्टि के दौरान सैशंस से पूछा गया था कि अगर साबित हुआ कि ट्रम्प के चुनाव अभियान को रूस ने प्रभावित किया है तो आप क्या करेंगे? सैशंस ने कहा था, ‘मुझे ऐसी किसी गतिविधि की जानकारी नहीं है। रूसियों से मेरा कोई संपर्क नहीं है।’
सैशंस को लेकर ट्रम्प आश्वस्त
ट्रम्प तमाम विवादों के बावजूद एटॉर्नी जनरल जेफ सैशंस के प्रति पूरा विश्वास रखते हैं। हालांकि, उन्होंने ये भी कहा कि अटार्नी जनरल जेफ सेशंस को रूसी अधिकारियों के साथ अपने संपर्कों के बारे में भी सटीक तरीके से जानकारी देनी चाहिए थी। साथ ही उन्होंने इस मुद्दे को राजनीतिक वजहों से बढ़ावा देने के लिये डेमोक्रेटिक पार्टी को दोषी ठहराया।
hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva